
ДО  
ОБЩИНСКИ СЪВЕТ
ГР. БУРГАС



ДОКЛАДНА ЗАПИСКА

ОТ ДИМИТЪР НИКОЛОВ - КМЕТ НА ОБЩИНА БУРГАС



[bookmark: _GoBack]ОТНОСНО: Кандидатстване на Община Бургас с проектно предложение „Бургас – пристан зелен на изкуствата“ по Процедура BG-RRP-11.021 Схема за безвъзмездна помощ „Ново поколение местни политики за култура за големи общини“ по Национален план за възстановяване и устойчивост на Република България и осигуряване на съфинансиране, съгласно изискванията на процедурата за реализиране на проекта.



УВАЖАЕМИ ГОСПОЖИ И ГОСПОДА ОБЩИНСКИ СЪВЕТНИЦИ, 

Община Бургас е в процес на подготовка на предложение за изпълнение на инвестиция с наименование „Бургас – пристан зелен на изкуствата“ по Процедура BG-RRP-11.021 Схема за безвъзмездна помощ „Ново поколение местни политики за култура за големи общини“ по Национален план за възстановяване и устойчивост на Република България.
Процедурата има за основна цел да подпомогне местните културни политики, провеждани от българските общини в това число да стимулира стратегическо планиране за проактивна култура и повишаване на административния капацитет на българските общини. Ще допринесе и за развитието на капацитета на културните оператори и разгръщане на тяхната дейност чрез прилагането на по-ефективни решения за планиране и прогнозиране на културните събития на общинско ниво. 
Специфичните цели на процедурата са:
Специфична цел 1 - подкрепа за културни оператори, чрез които общината осъществява културните си политики (задължителна) и
Специфична цел 2 - подкрепа на общинската администрация за развитие на нови културни политики и инструменти за партньорство в сферата на културното развитие.
По процедурата се предоставя безвъзмездно финансиране в размер от 170 000, 00 до 2 000 000,00 лв. за проектно предложение, при задължително съфинансиране от страна на крайните получатели т.е. общините, в размер на 50 % от безвъзмездното финансиране или интензитет на БФП 66% и собствено съфинансиране 34%. Развитието на Община Бургас като събитиен и културен център е един от приоритетите на местната администрация.  Устойчивостта на тези процеси може да се проследи в последните близо 20 години, когато чрез поредица амбициозни инвестиции се създаде сериозен ресурс от инфраструктура, подходяща за разнообразни събития с културна и образователна насоченост: обновяването на Културен център „Морско казино“, създаването на експозиционен център „Флората“, преобразяването на Културен дом НХК в модерна многофункционална сграда, създаването на Център за съвременно изкуство и библиотека на мястото на разрушена стара болница, откриването на филиал на НХА в изцяло реновираната Магазия 1 в откритата зона на бургаското пристанище.  Междувременно Бургас е градът, в който се откриха първите и единствени филиали на основните висши учебни заведения по изкуствата: НХА, НАТФИЗ, клас на фондация „Любен Гройс“. В процес е откриване на филиал и на Музикалната академия. Заедно с това Община Бургас разви механизмите за създаване на културно съдържание и непрекъснато обогатява културната си програма. Общинската администрация разшири и разви създадената преди повече от 10 години програма „Култура“ и я трансформира на основание чл. 36, ал.1 от ЗЗРК в Общински фонд „Култура“ и бе приет правилник за неговото функциониране от Общински съвет – Бургас. Това даде възможност на голям брой творчески екипи, културни организации и индивидуални артисти да кандидатстват със свои проекти на конкурсен принцип и да участват пълноценно в създаването на разнообразен и конкурентноспособен културен афиш.
Успешното функциониране на фонда през последните години е основанието Община Бургас да бъде допустима да кандидатства с предложение за изпълнение на инвестиция по процедура BG-RRP-11.021 Схема за безвъзмездна помощ „Ново поколение местни политики за култура за големи общини“, която от 13.06.2025 г. е отворена за кандидатстване от крайни получатели – общини.  
След официалното отваряне на схемата, екипът на Дирекция „Култура и връзки с обществеността“ на Община Бургас предприе незабавни действия за адаптиране на електронната платформа за кандидатстване към публикуваните условия на посочената схема и обяви извънредна сесия за набиране на културни проекти от културни оператори по Фонда, както е предвидено в Правилника. Културните проекти, които отговарят на изискванията на процедурата за предоставяне на безвъзмездна финансова помощ, бяха класирани от комисия по оценка на Фонда, съгласно предварително поставени и оповестени критерии и включени в проектното предложение „Бургас – пристан зелен на изкуствата“.   
Извънредната сесията на Фонда бе проведена при спазване принципите на прозрачност, равнопоставеност, постигане на културно многообразие, създаване на  възможности за достъп до култура на различни социални слоеве и уязвими групи. 
В рамките на Специфична цел 1 - подкрепа за културни оператори, чрез които общината осъществява културните си политики на процедурата, проектно предложение „Бургас – пристан зелен на изкуствата“ има амбицията да утвърди традиционните културни ценности, същевременно да обогати програмата като разшири възможностите за създаване и промотиране на нови продукти, съобразно търсенията и интересите на младата публика. Проектът включва разнообразни събития: като видове изкуство, дейности, естетика, насочени към широка аудитория –  различни възрастови  групи, социални слоеве и интереси. Използвана е възможността, която Процедура BG-RRP-11.021 предлага, в проектното предложение да се включи и събитие от културния календар. 
„Пристан зелен“ е популярен образ от стихотворение на емблематичната за Бургас поетеса Петя Дубарова. От една страна той кореспондира с локацията на града, но метафоричното възприемане на текста дава възможност за широк прочит и индивидуално тълкуване, включително възприемането на Бургас като гостоприемно място за творци и ценители на изкуството, място, където природата е стимул и вдъхновение.  
Основни цели на проекта са:
1. Създаване на възможности творчески екипи и индивидуални артисти да се включат по-пълноценно в културния живот на Община Бургас.
Проектът ще даде възможност на местни и национални творци да обогатят вече съществуващи формати, както и да създадат нови образци в различните видове  изкуства  –  театър, танц и пърформанс, музика, визуални и дигитални изкуства,  литература и др.
2. Деконцентрация и децентрализация на културните събития.
Включване на квартали и съставни селища в програмите на фестивални събития. Обогатяването на вече съществуващите формати да е в посока разширяване на ареала им чрез активиране на сцени в периферията на общината. Това ще доведе и до естествено разширяване на публиките, достигане на качествено културно съдържание до деца и младежи от етнически и културни малцинства, лица с нисък социално-икономически профил и лица в неравностойно положение, ще даде възможност да се стимулират творческите търсения и да се изгради приобщаваща култура.
3. Подкрепа на млади таланти, насърчаване на иновативни формати, които да обогатят културния афиш на общината.
Проектът е отворен към целия регистър от творчески школи, включително и към народните читалища, към повечето от които функционират танцови и/или музикални състави, театрални трупи, школи за изобразително изкуство, в които се обучават ученици и студенти.
4. Развитие на културния туризъм и преодоляване на сезонността. 
Значителна част от събитията ще бъдат в периода ноември 2025 – март 2026 г., което ще даде възможност за по-голяма наситеност на събитийния календар извън активния туристически сезон и привличане на артисти и публика от други частни на страна, съответно ангажиране на места за настаняване, съпътстващи дейности и услуги. 
5. Оптимизиране на комуникацията между творческа общност, организатори на събития,  местна администрация и публика.
6.  Създаване на условия за устойчивост на качествените събития.
Проектът създава предпоставки за проактивност и креативност от страна на творческите общности и индивидуалните артисти, за нови предложения, които да се развият в устойчиви събития. 
7. Насърчаване прилагането на природоцелесъобразни практики при създаване на културно съдържание, както и формирането на ценностна система, свързана с опазването на околната среда, промотиране на еко мерки, възприемането на зелената градска среда като културно пространство. 
В рамките на Специфична цел 2 Община Бургас ще запълни един от дефицитите – липсата на мащабен стратегически документ в сферата на културата и изкуството и ще разработи своя Стратегия за развитие на културата, изкуствата и културното наследство. Съгласно разпоредбата на чл. 18, ал. 1 от Закон за закрила и развитие на културата  Общините формират и реализират своята политика за закрила и развитие на културата, като съчетават принципите на националната културна политика с местните условия и традиции.
Община Бургас предвижда и дейности за споделяне на добри практики при управление на културни процеси,  срещи и дискусии с експерти и специалисти от страната и чужбина  в контекста на кандидатурата на Бургас за Европейска столица на културата през 2032 г.
С оглед спазване на срока за кандидатстване по проекта 13.08.2025 г., следва да бъде допуснато предварително изпълнение на решението на основание чл.60, ал.1 от АПК.
Предвид изложеното и на основание чл. 21, ал. 1, т. 8 от Закона за местното самоуправление и местната администрация и в съответствие с подготовката и реализацията  на Проект „Бургас – пристан зелен на изкуствата“ по схема за безвъзмездна помощ по Плана за възстановяване и устойчивост на Република България и процедура чрез подбор на проектни предложения BG-RRP-11.021 Схема за безвъзмездна помощ „Ново поколение местни политики за култура за големи общини“, предлагам Общински съвет – Бургас да вземе следните

РЕШЕНИЯ:

1. Общински съвет – Бургас дава съгласие кметът на общината да подпише и подаде проектно предложение по Процедура BG-RRP-11.021 Схема за безвъзмездна помощ „Ново поколение местни политики за култура за големи общини“.
2. Общински съвет – Бургас дава съгласие в случай, че проектното предложение бъде одобрено, Община Бургас да осигури най-малко 50% съфинансиране от исканото безвъзмездно финансиране за 2025 и 2026 г. в размер на до 1 000 000 лв.
3. На основание чл.60, ал.1 от АПК допуснато предварително изпълнение на решенията, с оглед спазване срока за кандидатстване по проекта.


С уважение,

ДИМИТЪР НИКОЛОВ
Кмет на Община Бургас

